Αθλητική Ένωση Πάφου

Η **Αθλητική Ένωση Πάφου** ή η **ΑΕΠ** (διαβάζεται «αέπ») ήταν κυπριακή ποδοσφαιρική ομάδα από την πόλη της Πάφου. Ιδρύθηκε το 2000 με τη συγχώνευση δύο ιστορικών σωματείων της Πάφου, του ΑΠΟ Πάφου και του Ευαγόρα Πάφου. Έδρα της ομάδας ήταν το Παφιακό Στάδιο.

## Ιστορία

Ο ΑΠΟ Πάφου (με έτος ίδρυσης το 1953) και ο Ευαγόρας Πάφου (με έτος ίδρυσης το 1961) συμμετείχαν ανελλιπώς στα πρωταθλήματα της Κυπριακής Ομοσπονδίας Ποδοσφαίρου, στην Α΄ κατηγορία και στη Β΄ κατηγορία. Ωστόσο, δύσκολα παρέμεναν στην ανώτατη κατηγορία και συνήθως ανεβοκατέβαιναν τις δύο κατηγορίες. Στην πόλη της Πάφου δεν υπήρχε άλλη ποδοσφαιρική ομάδα που να συμμετέχει συνεχώς στην Α΄ κατηγορία. Το 2000, τα δύο σωματεία αποφάσισαν να ενοποιηθούν και να δημιουργήσουν την **Αθλητική Ένωση Πάφου**, με στόχο να υπάρχει στην Πάφο μια δυνατή ομάδα που θα αγωνιζόταν στην Α΄ κατηγορία.

Η ιδρυτική συνέλευση της Αθλητικής Ένωσης Πάφου έγινε στις 10 Ιουνίου 2000. Στη συνέλευση αποφασίστηκε ότι για τα πρώτα δύο χρόνια στο διοικητικό συμβούλιο συμμετέχουν επτά μέλη που θα προέρχονται από τον ΑΠΟΠ και επτά μέλη που θα προέρχονται από τον Ευαγόρα.

Την τελευταία περίοδο ύπαρξης τους, ο ΑΠΟ Πάφου είχε κατορθώσει να παραμείνει στην Α΄ κατηγορία ενώ ο Ευαγόρας είχε παραμείνει στη Β΄ κατηγορία. Έτσι, η νέα ομάδα πήρε τη θέση του ΑΠΟΠ στην Α΄ κατηγορία. Τις πρώτες τέσσερις περιόδους η ΑΕΠ πετύχαινε άνετα το στόχο που τέθηκε με τη δημιουργία της. Παρέμενε στην Α΄ κατηγορία, χωρίς να κινδυνεύει με υποβιβασμό. Την πρώτη περίοδο τερμάτισε στην 8η θέση. Μάλιστα, στο πρώτο επίσημο παιχνίδι στην ιστορία της ομάδας, κέρδισε τον ΑΠΟΕΛ εκτός έδρας με 0-1. Την επόμενη περίοδο τερμάτισε στην 9η θέση. Τις περιόδους 2002-03 και 2003-04 η ομάδα τερμάτισε στην 7η θέση, που είναι η υψηλότερη στην ιστορία της. Ωστόσο, την 2004-05, η ΑΕΠ τερμάτισε στη 12η θέση και διαβαθμίστηκε. Απείχε μόλις ένα και δύο βαθμούς από τις ομάδες στην 11η και 10η θέση αντίστοιχα, που παρέμειναν στην κατηγορία. Η βαθμολογική θέση της ομάδας κρίθηκε την τελευταία αγωνιστική.

Ωστόσο, επανήλθε στην Α΄ κατηγορία άμεσα. Την περίοδο 2005-06 κατέκτησε το πρωτάθλημα Β΄ κατηγορίας, που ήταν ο πρώτος τίτλος στην ιστορία της ομάδας, κερδίζοντας παράλληλα και το εισιτήριο ανόδου στην ανώτατη κατηγορία. Την ίδια περίοδο, έφτασε μέχρι τα ημιτελικά του Κύπελλο Κύπρου 2005-06, όντας μόλις η τέταρτη ομάδα στην ιστορία του θεσμού που ενώ αγωνιζόταν στη Β΄ κατηγορία έφτασε στα ημιτελικά. Μάλιστα, αποκλείστηκε στα ημιτελικά χωρίς να δεχθεί ήττα. Έφερε δύο ισοπαλίες με την ΑΕΚ Λάρνακας και αποκλείστηκε λόγω του κανονισμού του εκτός έδρας γκολ.

Η πορεία της ομάδας στην Α΄ κατηγορία 2006-07 ήταν απογοητευτική, καθώς τερμάτισε στη 14η και τελευταία θέση και υποβιβάστηκε ξανά, για να επανέλθει και πάλι ως πρωταθλήτρια την επόμενη περίοδο. Την περίοδο 2008-2009 παρέμεινε στην κατηγορία, χωρίς να αντιμετωπίσει οποιαδήποτε κίνδυνο υποβιβασμού, τερματίζοντας στην 9η θέση. Το ίδιο συνέβη και την περίοδο 2009-2010, αν και τερμάτισε στην 11η θέση. Ωστόσο, την περίοδο 2010-11 τερμάτισε στη 12η θέση και υποβιβάστηκε. Την περίοδο 2011-12 τερμάτισε στην 3η θέση του πρωταθλήματος Β΄ κατηγορίας και επανήλθε στην Α΄ κατηγορία.

Τα πολλά οικονομικά προβλήματα ταλάνιζαν την ομάδα, με αποτέλεσμα να της αφαιρεθούν 12 βαθμοί από το πρωτάθλημα Α΄ κατηγορίας 2012-13, τερμάτισε στη 14η και τελευταία θέση και υποβιβάστηκε στη Β΄ κατηγορία. Όπως είχε προαποφασιστεί, η Β΄ κατηγορία από την επόμενη περίοδο διαχωρίστηκε σε 2 ομίλους των 8 ομάδων, με τις ομάδες που διαβαθμίστηκαν από την Α΄ κατηγορία να συμμετέχουν στο Β1 όμιλο. Έτσι, στο πρωτάθλημα της περιόδου 2013-14 η ΑΕΠ συμμετείχε στο Β1 όμιλο. Οι 4 τελευταίες ομάδες θα υποβιβάζονταν στο Β2 όμιλο. Η ΑΕΠ δέχθηκε νέες αφαιρέσεις βαθμών (συνολικά 30) για οικονομικούς λόγους, με αποτέλεσμα να τελειώσει το πρωτάθλημα με αρνητική βαθμολογία, να τερματίσει στην τελευταία θέση και να υποβιβαστεί στο Β2 όμιλο.

### Πάφος FC
Λόγω των δυσβάστακτων οικονομικών προβλημάτων, τον Απρίλιο του 2014, μετά τη λήξη του πρωταθλήματος, ξεκίνησαν διαβουλεύσεις για μια μορφή ενοποίησης με την ΑΕΚ Κουκλιών (που δεν αντιμετώπιζε οικονομικά προβλήματα), η οποία συμμετείχε για πρώτη φορά στην Α΄ κατηγορία την περίοδο 2013-14 και υποβιβάστηκε.

Η προσπάθεια προνοούσε:

α) τη διάλυση της ΑΕΠ, η οποία λόγω χρεών δεχόταν συνεχώς αφαιρέσεις βαθμών με κίνδυνο να δεχθεί και περαιτέρω υποβιβασμούς. Δεν έγινε προσπάθεια τυπικής ενοποίησης των δύο ομάδων, καθώς έτσι θα μεταφέρονταν και τα χρέη της ΑΕΠ στη νέα ομάδα, πράγμα που δεν ήθελαν οι παράγοντες των δύο ομάδων. Τα περιουσιακά στοιχεία της ΑΕΠ (βοηθητικά γήπεδα, οίκημα) θα μεταβιβάζονταν στη νέα ομάδα.

β) τη μετονομασία της ΑΕ Κουκλιών σε Πάφος FC (με την ενσωμάτωση της ΑΕΠ), ώστε να αποτελεί ομάδα όλης της πόλης και επαρχίας Πάφου και να υποστηριχτεί από φιλάθλους και παράγοντες της ΑΕΠ και γενικότερα της Πάφου.

Στις 9 Ιουνίου 2014, κάθε ομάδα σε ξεχωριστή γενική συνέλευση ενέκρινε τα πιο πάνω. Λόγω προβλημάτων που υπήρχαν, η διάλυση της ΑΕΠ έγινε λίγο αργότερα. Στις 29 Ιουλίου 2014 η ΑΕΠ ενημέρωσε την ΚΟΠ ότι αποχωρεί από την ομοσπονδία.

## Πορεία στο χρόνο
Ο πίνακας που ακολουθεί παρουσιάζει την πορεία της ΑΕΠ στις διοργανώσεις της ΚΟΠ.



**1**: Η ΑΕΠ κέρδισε 15 βαθμούς, αλλά τιμωρήθηκε με αφαίρεση 12 βαθμών και έτσι στην τελική βαθμολογία αναγράφονται 3 βαθμοί.
**2**: Η ΑΕΠ κέρδισε 22 βαθμούς, αλλά τιμωρήθηκε με αφαίρεση 30 βαθμών και έτσι στην τελική βαθμολογία αναγράφονται -8 βαθμοί.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου καθώς και στις διοργανώσεις κυπέλλου.




## Χρώματα και έμβλημα
Τα χρώματα της ΑΕΠ ήταν το μπλε, το γαλάζιο και το άσπρο, τα οποία προήλθαν από τα χρώματα του ΑΠΟΠ κα του Ευαγόρα. Το έμβλημα της ομάδας ήταν το έμβλημα του ΑΠΟΠ, έχοντας στο μέσο την προτομή του Κύπριου ήρωα, αγωνιστή της ΕΟΚΑ Ευαγόρα Παλληκαρίδη, από τον οποίο προερχόταν το όνομα του Ευαγόρα Πάφου.

## Στάδιο
Η ΑΕΠ χρησιμοποιούσε ως έδρα το Παφιακό Στάδιο, το οποίο αποτελούσε και έδρα του ΑΠΟΠ και του Ευαγόρα.

## Τίτλοι
* Πρωταθλήματα Β΄ κατηγορίας (2): 2006, 2008

## Δείτε επίσης
* Ποδόσφαιρο στην Κύπρο

## Παραπομπές


## Βιβλιογραφία
*

## Πηγές
*
*

## Εξωτερικοί σύνδεσμοι

* Προφίλ στην ιστοσελίδα της ΚΟΠ

Κατηγορία:Αθλητικοί σύλλογοι Επαρχίας Πάφου
Κατηγορία:Ανενεργές ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 2000

Κατηγορία:Δήμος Πάφου